Trinajsto poročilo o izvajanju Uredbe Sveta (ES) št. 866/2004 z dne 29. aprila 2004 in razmerah, ki izvirajo iz njene uporabe v obdobju od 1. januarja do 31. decembra 2016

Migranti brez urejenega statusa so običajno prijeti med kontrolami vzdolž zelene črte in na letališčih, ko skušajo zapustiti Ciper, ali na policijskih postajah, ko zaprosijo za mednarodno zaščito.

Iz podatkov Cypola za leto 2016 je razvidno povečanje števila nedovoljenih migracij prek zelene črte iz severnega dela Cipra na območja pod vladnim nadzorom. V letu 2016 jih je bilo 1 499, medtem ko jih je bilo v letih 2015, 2014, 2013 in 2012 1 290, 970, 1 043 oziroma 1 265. Države izvora z najvišjim številom migrantov z neurejenim statusom, prijetih po prečkanju zelene črte, so Sirija (704), Somalija (217), Pakistan (141), Kamerun (60) in Iran (46). Od 1 499 migrantov z neurejenim statusom jih je 87 % (1 310) zaprosilo za mednarodno zaščito v Republiki Ciper. Med njimi je bila večina Sircev (702).

Iz podatkov, ki jih je zbrala turška skupnost na Cipru, je razvidno povečanje števila prečkanj ciprskih Grkov (980 724) in povečanje števila prečkanj njihovih vozil (346 609) z območij pod vladnim nadzorom v severni del Cipra. Podatki kažejo tudi povečanje števila prečkanj ciprskih Turkov (1 762 498) in povečanje števila prečkanj njihovih vozil v drugo smer (728 049). Z območij pod vladnim nadzorom je prek zelene črte v severni del Cipra prečkalo 1 253 446 tujih državljanov.

Med zgoraj navedenimi podatki Cypola pa niso zajeti podatki o osebah in vozilih, ki so zeleno črto iz severnega dela Cipra prečkali na mejnih prehodih Pergamos in Strovilia . V zvezi z njima Vzhodna suverena cona poroča, da je v severni del Cipra prečkalo 125 457 ciprskih Grkov (prejšnje leto: 115 335), v nasprotni smeri pa je zeleno črto prečkalo 429 807 ciprskih Turkov (prejšnje leto: 389 412), medtem ko je 295 042 državljanov EU, ki niso Ciprčani, in državljanov tretjih držav prečkalo razmejitveno črto prek mejnih prehodov na območju Vzhodne suverene cone v obe smeri.

Zmanjšalo se je število državljanov EU, ki niso Ciprčani, in državljanov tretjih držav, ki prečkajo zeleno črto. Po podatkih policije Republike Ciper (v nadaljnjem besedilu: Cypol) je v poročevalskem obdobju zeleno črto prečkalo 385 426 državljanov EU, ki niso Ciprčani, in državljanov tretjih držav (prejšnje leto: 491 860).

V Uredbi je določen zanesljiv pravni okvir za prehod ciprskih državljanov, drugih državljanov EU in državljanov tretjih držav, ki prečkajo zeleno črto na uradnih mejnih prehodih. V primerjavi s prejšnjimi leti se je leta 2016 povečalo število ciprskih Turkov in ciprskih Grkov, ki so prečkali zeleno črto.

To poročilo zajema obdobje od 1. januarja do 31. decembra 2016.

Uredba Sveta (ES) št. 866/2004 o režimu na podlagi člena 2 Protokola št. 10 k Aktu o pristopu (v nadaljnjem besedilu: uredba o zeleni črti) je začela veljati 1. maja 2004. V njej so določeni pogoji, pod katerimi se določbe zakonodaje EU uporabljajo za prehod oseb, blaga in storitev prek črte med tistimi območji Republike Ciper, ki niso pod dejanskim nadzorom vlade Republike Ciper, in tistimi, ki so. Za zagotovitev učinkovitosti teh pravil se je področje njihove uporabe razširilo na mejo med temi območji in območjem Vzhodne suverene cone Združenega kraljestva.

Trinajsto poročilo o izvajanju Uredbe Sveta (ES) št. 866/2004 z dne 29. aprila 2004 in razmerah, ki izvirajo iz njene uporabe v obdobju od 1. januarja do 31. decembra 2016

Ocena Cypola, da so migranti na območja pod vladnim nadzorom prispeli z nedovoljenim prečkanjem zelene črte, temelji na enakih merilih kot v prejšnjih letih, predvsem na informacijah iz njihovih dokumentov, izjavah migrantov in drugih dokazih.

Na podlagi te ocene so skoraj vsi migranti, prijeti na območjih pod vladnim nadzorom po tem, ko so na nedovoljen način prečkali zeleno črto, pred tem prispeli v severni del Cipra s turškega ozemlja.

Turška skupnost na Cipru je Komisiji znova potrdila, da si v severnem delu Cipra prizadeva za preprečevanje nedovoljenih migracij. Po prejetih podatkih je bil leta 2016 v severni del Cipra zavrnjen vstop 2 482 osebam , 616 oseb , prijetih v severnem delu Cipra, pa je bilo vrnjenih na ozemlje Turčije, saj je bila to zadnja lokacija, na kateri so se nahajale, preden so prispele na otok.

Predstavniki obeh skupnosti se redno srečujejo v okviru skupnega tehničnega odbora za kriminal in kazenske zadeve, ki deluje pod okriljem ZN. Kot razširitev tega odbora obe skupnosti še naprej uporabljata predhodno vzpostavljen mehanizem „Joint Communications Room“, ki zagotavlja forum za izmenjavo informacij o kazenskih zadevah.

Cypol je sodelovanje z drugimi relevantnimi vladnimi oddelki in pristojnimi organi Vzhodne suverene cone označil kot zelo dobro.

Območje Vzhodne suverene cone

Na splošno so se nedovoljene migracije iz severnega dela Cipra prek območja Vzhodne suverene cone nekoliko zmanjšale. V letu 2016 so bili po nedovoljenem prečkanju zelene črte prijeti štirje migranti brez urejenega statusa . Prečkanje zelene črte ni bilo dovoljeno 1 296 osebam, večinoma so bili to državljani Turčije (566). Drugi tujci so prihajali iz ZDA, Rusije, Irana in Sirije, ki so prispeli prek severnega dela Cipra . Te osebe so bile napotene na mejni prehod Agios Dhometios, da bi tam vložile prošnje za vstop v Republiko Ciper.

Uslužbenci na območju suverenih con še naprej navajajo, da je njihovo sodelovanje z Republiko Ciper odlično.

Za boj proti nedovoljenim migracijam policija suverenih con zunaj mejnih prehodov izvaja patrulje na osnovi analize tveganja in obveščevalnih podatkov. Te patrulje se dopolnjujejo s patruljami carine suverenih con in z uporabo vojaških sredstev.

Zlasti težko je nadzirati več „neuradnih mejnih prehodov“ v vasi Pergamos ali v njeni okolici, ki jih uporabljajo tamkajšnji prebivalci in kmetje. Kot je navedeno v prejšnjih poročilih, so ti „neuradni mejni prehodi“ še vedno zaskrbljujoči, zato je treba najti primerno rešitev v skladu s členom 5(2) Protokola št. 3 k Aktu o pristopu iz leta 2003 . Pristojni organi na območju suverenih con so navedli, da lahko na neuradne mejne prehode hitro napotijo osebje, če je to potrebno.

2. PREHOD BLAGA

2.1. Vrednost trgovine

V skladu s členom 8 Uredbe Komisije (ES) št. 1480/2004 so gospodarska zbornica turške skupnosti na Cipru ter organi Republike Ciper mesečno poročali o vrsti, količini in vrednosti blaga, za katerega so bili izdani spremni dokumenti. Oboji poročajo o blagu, ki je na območja pod vladnim nadzorom vstopilo prek mejnih prehodov Pergamos in Strovilia, ki sta v pristojnosti uprave suverenih con.

Po podatkih gospodarske zbornice turške skupnosti na Cipru je skupna vrednost blaga, za katerega so bili izdani spremni dokumenti, znašala 5 017 714 EUR (prejšnje leto: 3 933 918 EUR). V primerjavi z letom 2015 navedene številke kažejo znatno povečanje v višini 27,55 % skupne vrednosti blaga, za katerega so bili izdani spremni dokumenti. Največji del skupnega povečanja predstavlja trgovina s krompirjem.

Glede na poročila Republike Ciper se je skupna vrednost blaga s spremnimi dokumenti, ki je prečkalo zeleno črto, znatno povečala, in sicer za 21,06 %, kar pomeni na 4 374 968,06 EUR (prejšnje leto: 3 619 736 EUR). To povečanje deloma odraža okrevanje gospodarstva, vendar je v veliki meri posledica trgovine s krompirjem.

Čeprav uredba o zeleni črti tega ne zajema, se lahko omeni, da se je po podatkih ciprske gospodarske zbornice trgovina z območij pod vladnim nadzorom v severni del Cipra rahlo povečala za približno 3,09 %, in sicer s 1 314 271 EUR leta 2015 na 1 354 947 EUR leta 2016. Trgovina z območij pod vladnim nadzorom v severni del Cipra pomeni 30,97 % trgovine v obratni smeri (v letu 2015 je ta delež znašal 36,3 %).

Turška skupnost na Cipru še naprej uporablja trgovinski režim, ki načeloma „odraža“ omejitve uredbe o zeleni črti. Deležniki iz turške skupnosti na Cipru kot glavni razlog za to javno navajajo zaščito lokalnih podjetij. Ta režim se ne uporablja vedno dosledno.

2.2. Vrsta blaga

Leta 2016 se je največ trgovalo s plastičnimi izdelki, sledijo sveže ribe, gradbeni material in krompir .

Uvedeni so bili novi izdelki, kot je odpadno rastlinsko olje. Vsa trgovina prek zelene črte je potekala znotraj otoka.